
Okresný súd Banská Bystrica 7Cpr/7/2023 7220202595 23. 05. 2024 JUDr. Eva Segečová ECLI:SK:OSBB:2024:7220202595.2
DOPĹŇACÍ ROZSUDOK V MENE SLOVENSKEJ REPUBLIKY Okresný súd Banská Bystrica konajúc sudkyňou JUDr. Evou Segečovou v spore žalobcu A. B. C., nar. XX.X.XXXX, trvale bytom D. X, XXX XX E., právne zast. JUDr. Janou Bajužíkovou, advokátkou, so sídlom Štefánikova 8, 071 01 Michalovce, proti žalovanému Slovenská pošta, a.s., IČO: 36 631 124, so sídlom Partizánska cesta 9, 975 99 Banská Bystrica, o určenie, že okamžité skončenie pracovného pomeru je neplatné a pracovný pomer trvá, o návrhu žalovaného na prerušenie konania zo dňa 25.5.2022, takto rozhodol: III. Súd z a m i e t a návrh žalovaného na prerušenie konania zo dňa 25.5.2022. odôvodnenie: 1. Žalobca sa žalobou doručenou Okresnému súdu Košice III. dňa 21.3.2020 a následne postúpenou Okresnému súdu Zvolen dňa 20.10.2020, následne postúpenou Okresnému súdu Banská Bystrica dňa 25.9.2023 domáhal, aby súd určil, že okamžité skončenie pracovného pomeru podľa ustanovenia § 68 ods.1 písm. b) Zákonníka práce zo dňa 8.1.2020, doručené dňa 27.1.2020 je neplatné a pracovný pomer žalobcu so žalovaným trvá. 2. Návrhom na prerušenie konania, datovaným dňa 25.5.2022, doručeným Okresnému súdu Zvolen dňa 25.5.2022, žalovaný navrhol konanie prerušiť, podľa § 162 ods. 1 písm. a) v spojení s § 164 CSP, a to až do právoplatného rozhodnutia vo veci vedenej pred Okresným súdom Košice II. pod sp. zn. 11Cpr/38/2019. 3. Rozsudkom zo dňa 11.4.2024 súd o veci samej rozhodol tak, že žalobu žalobcu voči žalovanému zamietol. 4. O návrhu žalovaného na prerušenie konania zo dňa 25.5.2022, súd opomenul rozhodnúť. 5. Podľa § 162 ods. 1 písm. a) zák. č. 160/2015 Z.z. Civilný sporový poriadok (ďalej len „CSP“), súd konanie preruší, ak rozhodnutie závisí od otázky, ktorú nie je v tomto konaní oprávnený riešiť. 6. Podľa § 164 CSP, Ak súd neurobí iné vhodné opatrenia, môže konanie prerušiť, ak prebieha súdne alebo správne konanie, v ktorom sa rieši otázka, ktorá môže mať význam pre rozhodnutie súdu, alebo ak súd dal na také konanie podnet. 7. Podľa § 162 ods. 3 CSP, o zamietnutí návrhu na prerušenie konania súd rozhodne spolu s rozhodnutím vo veci samej.
8. Podľa § 225 ods. 1, ods. 2 CSP, ak nerozhodol súd v rozsudku o niektorej časti predmetu konania alebo o predbežnej vykonateľnosti, môže strana do 15 dní od doručenia rozsudku navrhnúť jeho doplnenie. Súd môže rozsudok, ktorý nenadobudol právoplatnosť, doplniť aj bez návrhu. Doplnenie urobí súd dopĺňacím rozsudkom, na ktorý sa primerane použijú ustanovenia o rozsudku. Ak súd nevyhovie návrhu strany na doplnenie rozsudku, návrh zamietne. 9. Z citovaných ustanovení CSP vyplýva, že o zamietnutí návrhu na prerušenie konania súd rozhoduje samostatným výrokom v rámci rozhodnutia vo veci samej. Ide tak o obligatórny výrok. Z dôvodu, že súd v rozhodnutí, ktorým o veci samej rozhodol rozsudkom tak, že žalobu zamietol, avšak opomenul rozhodnúť obligatórne aj o zamietnutí návrhu žalovaného na prerušenie konania, bolo potrebné o tom rozhodnúť dopĺňacím rozsudkom. 10. Súd nenariadil vo veci pojednávanie, v súlade s § 177 ods. písm. b) CSP, keď v danom prípade strany sporu s vyhlásením dopĺňacieho rozsudku bez nariadenia pojednávania súhlasili aj keď súd rozhodoval vo veci samej na pojednávaní (žalovaný súhlasil výslovne a žalobca s poukazom na § 157 ods. 2 CSP). Pre úplnosť súd dodáva, že výrok o zamietnutí návrhu na prerušenie konania, aj v prípade ak sa nachádza v rozsudku, resp. v danom prípade v dopĺňacom rozsudku, má charakter uznesenia a nie samostatnej časti rozsudku. 11. Súd návrh žalovaného na prerušenie konania zamietol z dôvodu, že v čase rozhodovania súdu vo veci samej, t.j. dňa 11.4.2024, už bolo konanie vedené pred Okresným súdom Košice II. pod sp. zn. 11Cpr/38/2019, právoplatne ukončené rozsudkom Okresného súdu Košice II., sp. zn. 11Cpr/38/2019-242 zo dňa 30.8.2021, právoplatným dňa 13.11.2021 čo do výroku I. a III. a dňa 2.5.2023 v spojení s rozsudkom Krajského súdu v Košiciach sp. zn. 9CoPr/4/2022 zo dňa 15.3.2023 aj čo do výroku II. Nebol tak daný dôvod na prerušenie konania, na ktorý sa odvolával žalovaný v čase, keď navrhoval konanie súdu v tejto veci, prerušiť. 12. S poukazom na uvedené skutočnosti, súd podľa ustanovenia § 162 ods. 3 CSP, zamietol návrh žalovaného na prerušenie konania. Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Okresný súd Banská Bystrica. Odvolanie je podané včas aj vtedy, ak bolo v lehote podané na príslušnom odvolacom súde. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí súdu do desiatich dní, na podanie sa neprihliada. Súd na dodatočné doručenie podania nevyzýva. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Ak zákon na podanie nevyžaduje osobitné náležitosti, v podaní sa uvedie, ktorému súdu je určené, kto ho robí, ktorej veci sa týka, čo sa ním sleduje a podpis. Ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania. Odvolanie možno odôvodniť len tým, že a) neboli splnené procesné podmienky,
b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v písm. a) až h), ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie. Ak subjekt zaviazaný na plnenie dobrovoľne nesplní to, čo mu vykonateľný rozsudok (exekučný titul) ukladá, možno na návrh toho, kto je oprávnený požadovať splnenie nároku z exekučného titulu, vykonať exekúciu podľa ustanovení zákona č. 233/1995 Z. z. o súdnych exekútoroch a exekučnej činnosti (Exekučný poriadok) v znení neskorších zákonov.

